## Pravilnik o načinu vođenja očevidnika o opasnim kemikalijama te o načinu i rokovima dostave podataka iz očevidnika

### NN 113/2006 (18.10.2006.), Pravilnik o načinu vođenja očevidnika o opasnim kemikalijama te o načinu i rokovima dostave podataka iz očevidnika

# MINISTARSTVO ZDRAVSTVA I SOCIJALNE SKRBI

**2506**

Na temelju članka 54. stavka 4. Zakona o kemikalijama (»Narod­ne novine« br.
150/05) ministar zdravstva i socijalne skrbi donosi

## PRAVILNIK

### O NAČINU VOĐENJA OČEVIDNIKA O OPASNIM KEMIKALIJAMA TE O NAČINU I ROKOVIMA DOSTAVE PODATAKA IZ OČEVIDNIKA

I. OPĆE ODREDBE

Članak 1.

Ovim Pravilnikom uređuje se način vođenja očevidnika o opasnim kemikalijama koje
se proizvode, stavljaju u promet ili rabe te o načinu dostave podataka iz tih
očevidnika Hrvatskom zavodu za toksikologiju (u daljnjem tekstu: »HZT«).

Članak 2.

Sve pravne osobe koje obavljaju djelatnost proizvodnje i prometa opasnih
kemikalija označenih kao vrlo otrovne (T+), otrovne (T), štetne (Xn),
nagrizajuće (C) i nadražujuće (Xi) kemikalija te pravne osobe koje rabe iste
opasne kemikalije te fizičke osobe koje rabe opasne kemikalije pri obavljanju
djelatnosti ili obavljaju promet opasnih kemikalija na malo obvezne su voditi
očevidnike o opasnim kemikalijama.
Obveza vođenja očevidnika o opasnim kemikalijama odnosi se također na biocide
kao i na proizvodnju i unutarnji prijevoz sredstava za zaštitu bilja.
Od obveze vođenja očevidnika oslobađaju se pravne osobe za opasne kemikalije
koje se koriste u znanstvenim, nastavnim ili analitičkim laboratorijima.

Članak 3.

Zbirne godišnje podatke očevidnika iz članka 2. ovoga Pravilnika pravne i
fizičke osobe dužne su dostavljati HZT-u na propisanim obrascima koji su
otisnuti uz ovaj Pravilnik i njegov su sastavni dio i u rokovima određenim ovim
Pravilnikom.
Podaci na obrascima iz stavka 1. ovoga članka mogu se dostaviti i elektronskom
poštom ili pohranjeni na odgovarajuću računalnu disketu ili drugi odgovarajući
medij.

Članak 4.

Očevidnik o opasnim kemikalijama vodi se elektronski ili u knjizi očevidnika
prema trgovačkom nazivu opasne kemikalije otisnutom na originalnom pakiranju ili
prema nazivu iz prateće dokumentacije opasne kemikalije.
Knjiga očevidnika mora biti uvezana i ovjerena žigom i pečatom ureda državne
uprave nadležnog za poslove zdravstva u županiji, odnosno Gradu Zagrebu na čijem
području se obavlja djelatnost proizvodnje, prometa ili uporabe opasne
kemikalije, a svaka stranica mora biti numerirana.

II. PROIZVODNJA

Članak 5.

Očevidnik o sirovinama za proizvodnju opasne kemikalije vodi se na obrascu br.
1. koji se nalazi u prilogu ovoga Pravilnika i njegov je sastavni dio.
Očevidnik o proizvodnji opasne kemikalije vodi se na obrascu br. 2., koji se
nalazi u prilogu ovoga Pravilnika i njegov je sastavni dio.

III. PROMET

Članak 6.

Očevidnici o prometu opasne kemikalije vode se na obrascima br. 3., 4., 5., 6.
koji se nalaze u prilogu ovoga Pravilnika i njegovi su sastavni dijelovi.

IV. UPORABA

Članak 7.

Očevidnik o uporabi opasne kemikalije vodi se na obrascu br. 7. koji se nalazi u
privitku ovoga Pravilnika i čini njegov sastavni dio.
Očevidnik iz stavka 1. ovoga članka nisu obavezne voditi prav­ne osobe i osobe
koje samostalno osobnim radom obavljaju djelat­nost DDD-a, ako evidencije o
uporabi opasnih kemikalija vode po posebnim propisima.
Osobe iz stavaka 2. ovoga članka obvezne su dostavljati podatke o uporabi opasne
kemikalije sukladno članku 8. ovoga pravilnika.

V. DOSTAVA PODATAKA

Članak 8.

Podaci iz očevidnika 1. – 7. dostavljaju se HZT-u kao zbirni podaci na obrascima
8. i 9. koji se nalaze u prilogu ovoga Pravilnika i njegov su sastavni dio.
Obrasci iz stavka 1. ovoga članka dostavljaju se HZT-u najkasnije do 31.
siječnja za prethodnu godinu.
Obveza dostavljanja zbirnih podataka u HZT iz obrazaca 4. i 7. ne odnosi se na
na nadražujuće kemikalije (Xi).

Članak 9.

Pošiljatelj opasne kemikalije u unutrašnjem prijevozu dužan je prije stavljanja
u prijevoz opasne kemikalije u količini većoj od one utvrđene važećim Europskim
sporazumom o cestovnom prijevozu roba u međunarodnom prometu (ADR) ispuniti
obrazac br. 10., koji se nalazi u prilogu ovoga Pravilnika i njegov je sastavni
dio i poslati ga HZT-u telefaksom ili elektronskom poštom.

VI. PRIJELAZNE I ZAVRŠNE ODREDBE

Članak 10.

Pravne i fizičke osobe dužne su ustrojiti vođenje očevidnika u skladu s
odredbama ovoga Pravilnika u roku od šest mjeseci od dana stupanja na snagu
ovoga Pravilnika.

Članak 11.

Danom stupanja na snagu ovoga Pravilnika prestaje važiti Pravilnik o načinu
vođenja očevidnika o otrovima te načinu dostave podataka iz očevidnika (»Narodne
novine« br. 78/02,15/03 i 43/04).

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/06-04/15
Urbroj: 534-08-02/5-06-1
Zagreb, 11. listopada 2006.

Ministar
**doc. dr. sc. Neven Ljubičić**, v. r.

![](dodatni/144780.gif)
![](dodatni/144779.gif)

![](dodatni/144778.gif)

![](dodatni/144777.gif)

![](dodatni/144776.gif)

![](dodatni/144775.gif)
![](dodatni/144774.gif)
![](dodatni/144773.gif)
![](dodatni/144772.gif)

![](dodatni/144771.gif)
![](dodatni/144770.gif)

Pravilnik, NN 113/2006-2506
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)